Kegyelem nektek és békesség, Istentől a mi Atyánktól és az Úr Jézus Krisztustól! Ámen

Fil 4, 4-7
*Örüljetek az Úrban mindenkor! Ismét mondom: örüljetek! A ti szelídségetek legyen ismert minden ember előtt! Az Úr közel! Semmiért se aggódjatok, hanem imádságban és könyörgésben mindenkor hálaadással tárjátok fel kéréseiteket Isten előtt; és Isten békessége, mely minden értelmet meghalad, meg fogja őrizni szíveteket és gondolataitokat Krisztus Jézusban.*

Örömünnepre készülő Gyülekezet!

Hadd ismételjem meg: örömünnepre, nem pedig ürömünnepre. Hangsúlyozni kell, mert bizony nem csak félreérteni könnyű, hanem a gyakorlatunkat tekintve úgy tűnik, hogy elhibázni is. Üröm, azaz keserűség kerül bizony sokszor az ünnepeinkbe, és persze a hétköznapjainkba is, mert mintha nem értenénk, hogy mit jelent örülni, mintha nem lenne elég fontos számunkra az öröm. Inkább a keserűségeinkre figyelünk és, így szó szerint megmérgezzük a napjainkat, a kapcsolatinkat, a gyülekezetet, vagy akár Karácsonyt, az Isten szeretetének ünnepét is. Az ürömre, leginkább a fehérürömre tényleg igaz, hogy kis mértékben akár gyógyszer, de nagy mértékben méreg lesz. Ezzel ellentétben azonban az örömre, az Istentől kapott örömre ez egyáltalán nem igaz. Nyugodtan élhetnénk vele mértéktelenül. Hirdethetnénk az örömhírt, az evangéliumot minden egyéb dologtól szabadon, olyan igazi padlógázzal, a teljes életünket odaszánva.
Sajnos azonban úgy tűnik, hogy nekünk ez a lehetőség, ez az elhívás nem igazán tetszik. Nem akarunk az Úr örvendező, ünnepben élő népe lenni, inkább emberi mértékkel fogyasztanánk ezt is. Pedig az Isten öröme kapcsán nincs olyan recept, előírás, vagy javallat, ami azt mondaná nekünk: „Fogyassza mértékkel!”.
Számunkra mégis van valamilyen akadály, ami mintha megállítana és azt mondaná, hogy mára már elég volt a megváltottság, a hit, a testvéri kapcsolatok öröméből és itt az ideje, hogy zsörtölődj egy kicsit, hogy aggodalmaskodj, elégedetlenkedj, hogy most már a hibákra mutogass inkább. Gondoljunk csak bele, hogy mennyi érdemtelen és érdektelen kérdés mentén tudunk vitatkozni, megsértődni, egymást fúrni, ahelyett, hogy együtt örülnénk annak, amit Isten ad nekünk. Ahelyett, hogy a hálaadás, a közös könyörgés, a közös ünnep áldását élnénk meg együtt.
Lehetne sorolni itt az ilyen nevetséges problémázásaink tömkelegét: az istentisztelet, az ünnep nekem csak így-csak úgy, csak itt - csak ott tetszik. Miért így öltözik, miért így köszön, miért így énekel, miért van rajta kalap, most meg miért nincs? Annyi-annyi fölösleges, sőt had mondjam ki, szánalmas problémával tudjuk megtölteni az életünket, hogy valóban, szó szerint megmérgezzük magunkat és így mindent körülöttünk, miközben az Isten igéje ilyen „hű, de nagyon” bonyolultnak tűnő elhívást fogalmaz meg felénk: „*Örüljetek az Úrban mindenkor! Ismét mondom: örüljetek! A ti szelídségetek legyen ismert minden ember előtt!”*.
Örülni? Szelídnek lenni? Hát ki hallott még ilyet? Hívjunk gyorsan néhány teológust, filozófust, jogászt, meg mindenféle mérnököket, hátha valaki meg tudja magyarázni, vagy ki tudja számolni, hogy mit is jelent ez: „örülni”?
Nevetségesnek hat ez így most, de sajnos mégis úgy tűnik, számunkra ez valahogy valóban érthetetlen. Lehet, hogy Istennek is mellékelnie kellett volna ehhez egy lebutított útmutatót, mint amit az Ikea bútorok mellé is szoktak, mert különben úgy tűnik, hogy mi is csak állunk és bámulunk értetlenül, hogy hogy lehet, hogy egy folyton morgolódó, ellenségeskedő, problémákat gyártó közösség nem vonzó, nem krisztusi? Nézzük és nem értjük, hogy miért nem akarja a világ meghallani az örömhírt… Hát, talán majd egyszer leesik a tantusz, hogy azért nem, mert nem az örömhírtől, nem a szelídségtől, nem az Isten szeretetétől vagyunk hangosak.
Nem a gyártóra, nem Istenre kellene panaszkodni ilyenkor, hogy rossz, vagy nehezen eladható a termék, hanem észre kellene venni, hogy mi ki se bontottuk, csak elraktuk a raktárunk mélyére, úgy a szép csomagolásában.
Az a helyzet, hogy nagyon könnyű az egyházra, a vezetőkre, a másik emberre mutogatni, de talán ott kellene valóban kezdeni, hogy megnézzük, hogy mit is hirdetek én valójában az életemmel, a megnyilvánulásaimmal?
Nomen est omen – a név kötlezne mondhatnám, azaz, az, hogy evangélikus vagy, de valójában, ha keresztény vagy, akkor az elvileg azt jelenti, hogy az evangéliumnak, a jó hírnek, az örömüzenetnek elkötelezett vagy. De ez így van? Te örömüzenetet adsz át nap, mint nap, vagy inkább a kesergéseidet és az ellenségeskedésedet?
Te, evangélium hirdető vagy? És itt most nem azt kérdezem, hogy evangélikus, vagy más keresztény felekezetűnek vallottad-e magad a népszámláláskor, mert ez Istent a legkevésbé se fogja ám érdekelni. De az már annál inkább, hogy az Ő örömüzenetének hordozójaként éltél-e, vagy sem. Tehát így feleljünk a mai igére: evangélikus, vagyis örömhír, Krisztus hirdető, keresztény vagy? Hirdetője, vagy elhallgatója vagy az Úrtól kapott ajándék örömének?

Gyermekkoromban panelházban éltünk és volt egy lakó, a közösségben, akinek volt egy kedvenc focicsapata. Amikor kiemelt, vagy szoros meccsek voltak, akkor egy dologban biztosak lehettünk, ha gólt rúg a csapata, akkor arról az össze szomszéd tudni fog. Őszinte és meglehetősen nagy volt a gólöröme minden ilyen alkalommal. Végül azonban a lakóközösség egy része nagyon megelégelte és egy lakógyűlés alkalmával törvényi eljárással fenyegették meg, ha nem hallgat el és továbbra is hangos lesz a gólöröme.
A gólöröm végül is elhallgatott, többet senki sem tudta, ha a csapata gólt rúgott és ő örült.
Mi is hasonlóan vagyunk az örömünkkel. Inkább elhallgatjuk, mert az túl hangos, túl kirívó, túl érthetetlen lenne a világnak. Csöndben maradunk és megmaradunk a szitkozódás, a hálátlanság és nyafogás hangerejénél, mert az jobban illik a világba, jobban simul a többi hangba.
Az evangéliumból pedig így lesz elhallgatott gólöröm. Pedig Krisztus megnyerte már a meccset Testvérek, nyugodtan ünnepelhetnénk, élhetnénk hangos örömmel!

Sőt fordítsuk kicsit meg és mondjuk ki így is: épp nekünk lenne arra szükségünk, hogy örömmel tudjunk élni. Nem Istennek, vagy a másik embernek lenne első sorban szüksége rá, hanem neked! Ahogy nem lehet étel, víz, levegő nélkül élni, úgy higgyétek el, hogy nem lehet öröm nélkül se élni. Mikor azt imádkozod, hogy „mindennapi kenyerünket add meg nekünk ma”, akkor a sok egyéb mellett gondold oda az örömöt is. *Mindennapi örömünket ad meg nekünk ma!*
És higgyétek el, hogy Isten meg is akarja adni! Ott a sok elkészített áldás, a szépségek tömkelege, amiben részed lehetne, és persze első sorban a Megváltás szeretete – mi kell hát még több az örömödhöz? Tényleg szinte látom magam előtt, ahogy ott áll előttünk az Úr és azt kérdezi, hogy mit adjak még neked, hogy végre tudj teljes szívedből örülni?
Ha valóban, őszintén azt mondod, hogy semmi más nem kell, mert neked Krisztusod, Megváltód van, akkor viszont miért hagyod, hogy mégis inkább az ürüm, a keserűség legyen érezhető, ízlelhető az életeden?

Az öröm itt van, jelen van, jelen lehet az életünkben, ne hagyjuk, hogy kiüresedjen, hogy értelmét veszítse! Ha hagyjuk, akkor nem csak az örömöt veszítjük, hanem a hitünk, az ünnepünk tartalmát is és akkor bizony hiába lesz majd már minden kész otthon a Szentestére, üres lesz az ünneped.
Advent 4. vasárnapja van, agendánkban pedig a mai vasárnap címét így olvassuk: „Menjetek eléje örvendezéssel!”. Örömmel teli előre lépésre, igazi megszabadított örömre hív az ige, a mai nap. De ugyanúgy, mint bármelyik napunkon, ma is rajtunk fog múlni, hogy letudott ünnepünk lesz csak a családdal, csillagszóróval, nagy habzsolással és ajándékcsomagokkal, vagy az Istentől kapott örömre készülünk, azt fogjuk tudni valóban elfogadni és megosztani egymással.
Karácsonyig már nincs sok idő, de arra még biztosan mondhatom, hogy van időnk, hogy komolyan vegyük és megéljük, amit mai igénk ad elénk*: „Semmiért se aggódjatok, hanem imádságban és könyörgésben mindenkor hálaadással tárjátok fel kéréseiteket Isten előtt”*.
Tárjátok fel! Nyissatok utat Istennek, hogy megérkezhessen hozzátok, mert Ő meg akarja adni neked ma is, amire igazán szükséged van, Ő teljessé akarja tenni az ünneped, Ő igazi örömöt akar adni, és a keserűséged, a mérgező gondolatok helyett az Ő örömében, az Ő békességében akar megőrizni téged! Csak tárd ki előtte a szíved, tárd ki előtte az otthonod ajtaját, engedd és hívd be a családodba és „*Isten békessége, mely minden értelmet meghalad, meg fogja őrizni szíveteket és gondolataitokat Krisztus Jézusban”.* Ámen